ঢাকা, ১২ জুলাই (শীর্ষ নিউজ ডটকম): খুলনা ও ধামরাইয়ে অজ্ঞাত ৩ তরুণ-তরুণীর লাশ উদ্ধার করেছে পুলিশ। আজ মঙ্গলবার সকালে লাশগুলো  উদ্ধার করা হয়।  খুলনা ব্যুরো চিফ জানান, সকালে রূপসা উপজেলার আঠারোবাকি নদী থেকে অজ্ঞাত তরুণীর ভাসমান লাশটি উদ্ধার করেছে পুলিশ। তরুণীর বয়স আনুমানিক ২৫ বছর। তার পরনে ছিলো সাদা কামিজ ও খয়েরি রঙের সালোয়ার। লাশটির কোমরে দড়ি দিয়ে ইট বাঁধা ছিলো। পুলিশ ধারণা করছে ২/৩ দিন আগে মেয়েটিকে হত্যা করে কোমরে ইট বেঁধে লাশটি নদীতে ডুবিয়ে দেয়া হয়েছে।  সাভার প্রতিনিধি জানান, সকাল ১০টার দিকে ধামরাইয়ে ঢাকা-আরিচা মহাসড়কে পাশাপাশি দুটি ব্রিজের নিচে অজ্ঞাত দুই তরুণের লাশ পড়ে থাকতে দেখে স্থানীয় এলাকাবাসী পুলিশে খবর দেয়। এ  সময় পুলিশ ওই মহাসড়কে কুল্লা ইউনিয়নের কেলিয়া ব্রিজ ও সোমভাগ ইউনিয়নের ডাওটিয়া ব্রিজের নিচ থেকে হাত-পা বাঁধা অবস্থায় লাশ দুটি উদ্ধার করে ।  ধামরাই থানার এসআই হেলাল উদ্দিন শীর্ষ নিউজ ডটকমকে জানান, লাশ দুটি পাশাপাশি দুটি ব্রিজের নিচ থেকে হাত-পা বাঁধা আবস্থায় উদ্ধার করা হয়। কে বা কারা তাদেরকে মেরে ব্রিজের নিচে ফেলে যায়।  (শীর্ষ নিউজ ডটকম/প্রতিনিধি/এসএস/এএইচ/১১.৩৯ঘ.)